**8-МАВЗУ БЎЙИЧА САВОЛ-ЖАВОБЛАР**

**1. Солиқ қарзи мажбурият бажарилишини таъминлаш усуллари орқали тўланиши мумкинми?**

***Жавоб:*** *Мумкин. Солиқ кодексининг 120-моддасининг учинчи қисмига асосан агар солиқ тўловчининг солиқлар бўйича қарзини узишга доир мажбурияти банк кафолати, учинчи шахснинг кафиллиги ёхуд мол-мулк гарови билан таъминланган бўлса, солиқ тўловчи солиқлар бўйича солиқ қарзини узмаган ёки тўлиқ узмаган тақдирда, солиқ органи солиқ қарзининг тўланмаган суммасини тегишлича банк кафолатини берган банкдан, кафилдан ёхуд гаровга қўйилган мол-мулк қийматидан ундириши шартлиги кўрсатилган.*

**2. Юридик шахс ва якка тартибдаги тадбиркор бўлмаган жисмоний шахснинг солиқ қарзини ундириш бир хил тартибда амалга ошириладими?**

***Жавоб:*** *Йўқ. Юридик шахснинг ва якка тартибдаги тадбиркорнинг солиқ қарзи Солиқ кодексининг 121-124-моддаларида белгиланган тартибда амалга оширилади. Яъни, дастлаб солиқ қарзи банк ҳисобварақларидаги пул маблағлари ҳисобидан ундирилади. Ягар банк ҳисобварақларидаги пул маблағларидан ундиришнинг имкони бўлмаса, солиқ қарзи бошқа мол-мулк ҳисобидан ундирилади. Агар якка тартибдаги тадбиркор бўлмаган жисмоний шахс солиқ тўлаш бўйича мажбуриятларини белгиланган муддатда бажармаган бўлса, солиқ органи солиқ қарзини ушбу жисмоний шахснинг мол-мулки ҳисобидан ундириш тўғрисидаги ариза билан судга мурожаат қилинади.*

**3. Солиқ тўловчининг солиқ қарзи бошқа шахслардан ундирилиши мумкинми?**

***Жавоб:*** *Мумкин. Агар солиқ тўловчининг товарларни (хизматларни) реализация қилишдан оладиган тушуми ёки бошқа даромадлари бошқа шахсларнинг банкдаги ҳисобварақларига келиб тушган бўлса, солиқ тўловчининг солиқ қарзи шу шахслардан ундирилиши мумкин. Агар солиқ тўловчи солиқ текшируви тўғрисида билган пайтдан эътиборан ўзининг пул маблағларини ёки бошқа мулкини ўзга шахсларга берган бўлса, солиқ тўловчининг солиқ қарзи шу шахслардан ундирилиши мумкин.*

**4. Солиқ тўловчининг солиқ қарзини бошқа шахслардан ундириш қай тартибда амалга оширилади?**

***Жавоб:*** *Ушбу ҳолатда солиқ қарзини ундириш суд тартибида амалга оширилади.*

**5. Солиқ агентларининг солиқ қарзини ундиришга нисбатан қайси қоидалар тадбиқ қилинади?**

***Жавоб:*** *Солиқ кодексининг 120-моддасида белгиланган қоидалар, яъни юридик шахслар, ЯТТ ва ЯТТ бўлмаган жисмоний шахсларнинг солиқ қарзларини ундиришга доир нормалар солиқ агентига нисбатан ҳам қўлланилади.*

**6.  Солиқ қарзини банк ҳисобварақларидаги пул маблағлари ҳисобидан ундириш тартибини тушунтириб беринг.**

***Жавоб:*** *Солиқ қарзини ундириш солиқ органи томонидан мажбуриятга эга шахснинг ҳисобварағи очилган банкка ушбу шахснинг ҳисобварақларидан зарур пул маблағларини ҳисобдан чиқариш ва бюджетга ўтказиш учун инкассо топшириқномасини электрон шаклда юбориш йўли билан амалга оширилади.*

**7. Солиқ органининг мажбуриятга эга шахснинг ҳисобварақларидан пул маблағларини ҳисобдан чиқариш ва бюджетга ўтказишга доир инкассо топшириқномасининг шакли ҳамда уни банкка юбориш тартиби ким томонидан белгиланади?**

**Жавоб:** Ўзбекистон Республикаси Давлат солиқ қўмитаси Ўзбекистон Республикаси Марказий банки билан келишилган ҳолда белгилайди.

**8. Қайси ҳолларда солиқ органлари мажбуриятга эга шахсларнинг ҳисобварақларидан пул маблағларини ҳисобдан чиқариш ва бюджет тизимига ўтказишга доир бажарилмаган (тўлиқ ёки қисман) инкассо топшириқномаларини чақириб олиш тўғрисида қарор қабул қилади?**

***Жавоб:*** *- Солиқ қарзига нисбатан кечиктириш ёки бўлиб-бўлиб тўлаш имконияти тақдим этилганда;*

*- солиқ қарзи узилганда, шу жумладан ортиқча тўланган ёки ортиқча ундирилган суммалар ҳисобга олиниши муносабати билан солиқ қарзи узилганда;*

*- ундирилиши умидсиз деб эътироф этилган солиқ қарзи ҳисобдан чиқарилганда;*

*- аниқлаштирилган солиқ ҳисоботи бўйича солиқ ва пеня суммалари камайтирилганда.*

**9. Солиқ қарзини ундириш миллий валютадаги депозит ҳисобварақларда маблағлар етарли бўлмаган тақдирда қайси ҳисобварақлардан ундирилади?**

***Жавоб:*** *Солиқ қарзини ундириш мажбуриятга эга шахснинг чет эл валютасидаги талаб қилиб олгунча депозит ҳисобварақларидан амалга оширилиши мумкин. Мажбуриятга эга шахснинг валюта ҳисобварақларидан солиқ қарзини ундириш Ўзбекистон Республикаси Марказий банкининг валюта сотиладиган санада белгиланган курси бўйича миллий валютада ундириладиган суммага эквивалент суммада амалга оширилади.*

**10. Солиқ органининг мажбуриятга эга шахснинг банкдаги ҳисобварақларидан пул маблағларини ҳисобдан чиқариш ва бюджет тизимига ўтказишга доир инкассо топшириқномасини банк томонидан бажарилиш қанча муддатларда бажарилади?**

***Жавоб:*** *Банк томонидан инкассо топшириқномаси олинган кундан кейинги бир операция кунидан кечиктирмай, валюта ҳисобварақларидан ундиришда эса — икки операция кунидан кечиктирмай бажарилади.*

**11. Агар банк томонидан солиқ органининг инкассо топшириқномаси олинган кунда мажбуриятга эга шахснинг ҳисобварақларида уни бажариш учун пул маблағлари етарли бўлмаса, банк томонидан қандай ҳаракат бажарилади?**

***Жавоб:*** *Инкассо топшириқномаси шу ҳисобварақларга пул маблағлари келиб тушишига қараб, ҳар бир бундай тушум кунидан кейинги бир ёки икки операция кунидан кечиктирмай, ҳисобварақ валютасига боғлиқ ҳолда бажарилади. Мазкур инкассо топшириқномаси банк томонидан фуқаролик тўғрисидаги қонунчилигида белгиланган тўловлар навбатини ҳисобга олган ҳолда банк томонидан бажарилади.*

**12. Солиқ тўловчилар консолидациялашган гуруҳи иштирокчиларининг банк ҳисобварақларидаги пул маблағлари ҳисобидан солиқ қарзини ундириш тартибини тушунтиринг.**

***Жавоб:*** *Банк ҳисобварақларидаги пул маблағлари ҳисобидан солиқ қарзини ундириш биринчи навбатда солиқ тўловчилар консолидациялашган гуруҳи масъул иштирокчисининг пул маблағлари ҳисобидан амалга оширилади. Солиқ тўловчилар консолидациялашган гуруҳи масъул иштирокчисининг банк ҳисобварақларида солиқ қарзининг бутун суммасини ундириш учун пул маблағлари етарли бўлмаса ёки умуман бўлмаса, ундирилмай қолган суммани ундириш ушбу консолидациялашган гуруҳ қолган иштирокчиларининг банклардаги пул маблағлари ҳисобидан амалга оширилади.*

**13. Мажбуриятга эга шахснинг мол-мулки ҳисобидан солиқ қарзини ундириш қандай кетма-кетликда амалга оширилади?**

***Жавоб:*** *- Ундирув қаратилмаган нақд пул маблағларига нисбатан;*

*- маҳсулотлар (товарлар) ишлаб чиқаришда бевосита иштирок этмайдиган мол-мулкка, хусусан, қимматли қоғозлар, валюта қимматликлари, ишлаб чиқаришга мўлжалланмаган бинолар, енгил автотранспорт, хизмат хоналарининг дизайни ашёларига нисбатан;*

*- тайёр маҳсулотларга (товарларга), шунингдек ишлаб чиқаришда иштирок этмайдиган ва (ёки) бевосита иштирок этишга мўлжалланмаган бошқа моддий қимматликларга нисбатан;*

*- ишлаб чиқаришда бевосита иштирок этиш учун мўлжалланган хом ашё ва материалларга нисбатан, шунингдек дастгоҳлар, ускуналар, бинолар, иншоотлар ва бошқа асосий воситаларга нисбатан;*

*- бошқа шахсларга эгалик қилиш, фойдаланиш ёки тасарруф этиш шартномаси бўйича ушбу мол-мулкка бўлган мулк ҳуқуқи уларга ўтказилмаган ҳолда топширилган мол-мулкка нисбатан, агар солиқни тўлаш бўйича мажбуриятнинг бажарилишини таъминлаш учун бундай шартномалар бекор қилинган ёки ҳақиқий эмас деб топилган бўлса;*

*- бошқа мол-мулкка нисбатан, бундан якка тартибдаги тадбиркор ёки унинг оила аъзолари кундалик шахсий фойдаланиши учун мўлжалланган, қонунчиликка мувофиқ белгиланадиган бошқа мол-мулк мустасно.*

**14. Солиқ қарзи бўйича мажбуриятга эга шахснинг мол-мулки ҳисобидан солиқ қарздорлигини ундириш тартибини изоҳланг.**

***Жавоб:*** *Умумий қоидага кўра, суд тартибида амалга оширилади. Бироқ, солиқ тўловчи томонидан солиқ қарздорлиги тан олинса, солиқ органи раҳбарининг (раҳбар ўринбосарининг) қарорига биноан солиқ қарзи бўйича мажбуриятга эга шахснинг мулки ҳисобидан солиқ қарздорлиги ундирилиши мумкин.*

**15. Давлат ижрочиси солиқ қарзи бўйича мажбуриятга эга шахснинг мол-мулки ҳисобидан ундириш тўғрисидаги қарор ўзига келиб тушган кундан эътиборан қанча муддатда ижро ҳаракатларини амалга ошириши лозим?**

***Жавоб:*** *Икки ой муддатда.*

**16. Солиқ қарзини жисмоний шахснинг мол-мулки ҳисобидан ундириш қандай кетма-кетлик билан амалга оширилади?**

***Жавоб:*** *- Банк ҳисобварақларидаги пул маблағларига;*

*- нақд пул маблағларига;*

*- бошқа шахсларга шартнома бўйича эгалик қилишга, фойдаланишга, тасарруф этишга берилган мол-мулкка, ушбу мол-мулкка доир мулк ҳуқуқи уларга ўтмаган ҳолда, агар солиқ мажбурияти ижросини таъминлаш учун бундай шартномалар бекор қилинган ёки ҳақиқий эмас деб топилган бўлса;*

*- бошқа мол-мулкка, бундан қонунчиликка мувофиқ белгиланадиган жисмоний шахснинг ёки унинг оиласи аъзоларининг кундалик шахсий фойдаланиши учун мўлжалланган мол-мулк мустасно.*

**17. Солиқ қарзи жисмоний шахснинг пул маблағлари кўринишида бўлмаган мол-мулки ҳисобидан ундирилиши мумкинми?**

***Жавоб:*** *Мумкин. Унга кўра, солиқ қарзи бундай мол-мулк реализация қилинган ва ундан келиб тушган суммалар ҳисобидан тўланган пайтдан эътиборан тўланган деб ҳисобланади.*